Sophie Løhde (V), 2025-11-06:
Tak til ordførerne og tak også for de mange gode bemærkninger undervejs.
Med de i virkeligheden jo to lovforslag, der bliver sambehandlet i Folketinget her i dag, tager vi endnu et vigtigt skridt, også her, i forhold til netop udmøntningen i vores sundhedsvæsen af vores sundhedsreform, fordi vi netop anerkender, at digitalisering og data også udgør en helt central del af motoren i et borgernært, innovativt og sammenhængende sundhedsvæsen med lige adgang fra øst til vest.
I dag oplever alt for mange patienter desværre, at de farer vild eller støder på blinde veje rundt i vores sundhedsvæsen.
Der har vi jo den grundlæggende holdning, at det ikke skal være den enkelte patients ansvar at skulle navigere rundt i sundhedsvæsenet.
Vi skal flytte på data, ikke flytte på patienten.
Det kræver en tværgående, sikker og sammenhængende digital infrastruktur, som borgerne kan og skal have tillid til, og digitale løsninger, som gør hverdagen lettere.
Det er derfor, vi også nu med lovforslagene opretter en ny selvejende institution: Digital Sundhed Danmark.
I Digital Sundhed Danmark samler vi opgaverne og de tilhørende ressourcer, der vedrører de fælles digitale løsninger, sundhedsregister, cyberinformationssikkerhed og infrastruktur.
Det er opgaver, der binder sundhedsvæsenet sammen, men som i dag er fordelt rundt på mange forskellige aktører.
Der foreslår vi, at Digital Sundhed Danmark bliver ejet i et fællesskab mellem stat, kommuner og regioner, fordi vi tror på, at vi sammen skaber de største fremskridt, og hvis vi skal skabe sammenhæng for patienter, skal vi også fra strategisk hold kunne tænke på tværs af sektorer og geografi.
Det er en fælles opgave.
Ny teknologi er også med til at skabe nye behandlingsmuligheder – nye muligheder for, at vi kan bringe sundhedsvæsenet meget tættere på borgerne, ja, helt hjem i stuen hos den enkelte.
En hjemmemåler til borgere med kol gør dem i stand til selv at kunne måle iltmætning, puls og temperatur med resultater, der bliver sendt direkte til en sygeplejerske, som reagerer, hvis der er behov for det.
Det kan også være en sensor i forbindingen, der gør, at kræftpatienten kan fokusere på at komme sig efter sin operation, og hvor sundhedspersonale kan følge med fra distancen og kan gribe ind i tide.
Hjemmebehandling kan være med til netop at skabe en større tryghed for borgerne, men jo også bedre mulighed for, at man kan bruge lidt mindre tid på at være patient og noget mere på at være sig selv i forhold til også at kunne sætte fokus på hjælpen til at kunne mestre sin sygdom.
Samtidig skaber det også mere plads på hospitalsstuerne.
Det frigiver tid hos personalet, og derfor skal Digital Sundhed Danmark være med til at understøtte udbredelsen af netop den slags løsninger.
For vi har, som der også var en ordfører, der fik nævnt tidligere i dag, jo et af de allermest digitaliserede sundhedsvæsener i verden, og det skal vi blive ved med.
Vi skal udnytte digitaliseringens potentialer til at sikre sammenhæng og nærhed i vores sundhedsvæsen, ikke kun for den enkelte borger, men jo på tværs af hele landet.
Det er ikke kun fornuftig politik; det er også en nødvendighed, når vi ser ind i en fremtid og en virkelighed med færre medarbejdere og flere patienter.
Det er ikke, fordi vi ikke gerne vil have meget mere personale i vores sundhedsvæsen, men fordi vi også står over for en demografi, som viser, at der kommer til at være flere ældre og færre i den arbejdsdygtige alder, fordi der er flere, der går på pension og træder tilbage, end der står unge klar til at træde ind på arbejdsmarkedet.
Derfor er vi nødt til at arbejde på andre måder i vores sundhedsvæsen, men vi er også nødt til i endnu højere grad netop at udnytte digitaliseringens potentialer.
Det handler også om, at vi skal blive langt bedre til at kunne udbrede de innovative løsninger, som vi ved virker, og understøtte udviklingen af nye der, hvor der er behov.